สบน.เล็งชำระหนี้เงินกู้ก่อนกำหนด
สบน. เล็งชำระหนี้เงินกู้สกุลเงินสหรัฐ และยูโรก่อนครบกำหนดหลังบาทแข็ง คาดทำยอดหนี้สาธารณะลดลงเหลือ 42.28 %&nbsp; ของจีดีพี
27 ธ.ค. 2553

สบน. เล็งชำระหนี้เงินกู้สกุลเงินสหรัฐ และยูโรก่อนครบกำหนดหลังบาทแข็ง คาดทำยอดหนี้สาธารณะลดลงเหลือ 42.28 %  ของจีดีพี 
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ เปิดเผยว่า  สำนักงานบริหารหนี้สาธารณะ (สบน.) เตรียมศึกษาข้อมูลเรื่องการชำระคืนหนี้เงินกู้ก่อนครบกำหนด (Prepayment) ให้แก่แหล่งเงินกู้ต่างประเทศ โดยเฉพาะแหล่งเงินกู้ที่มีภาระหนี้เป็นสกุลเงินเหรียญสหรัฐและยูโร เนื่องจากสถานการณ์สกุลเงินเหรียญสหรัฐและยูโรขณะนี้อ่อนค่าลงเมื่อเทียบกับเงินบาท โดย ณ วันที่ 26 พ.น. 2553 อัตราแลกเปลี่ยนอยู่ที่ 1 เหรียญสหรัฐ เท่ากับ 30.2437 บาท และ 1 ยูโร เท่ากับ 40.4294 บาท (อ้างอิงตามธนาคารแห่งประเทศไทย หรือ ธปท.) 
ทั้งนี้ เพื่อเป็นการสนับสนุนนโยบายรัฐบาลในการใช้สกุลเงินเหรียญสหรัฐและยูโรเพื่อแก้ปัญหาเงินบาทแข็งค่า โดยแหล่งเงินกู้สกุลเงินเหรียญสหรัฐและยูโรที่ สบน. จะดำเนินการชำระหนี้ก่อนครบกำหนดคือ รัฐบาลสหรัฐอเมริกา (AID) สมาคมพัฒนาการระหว่างประเทศ (IDA) เป็นสกุลเงินเหรียญสหรัฐ และรัฐบาลออสเตรียเป็นยูโร เนื่องจากประเทศไทยได้พัฒนาเกินเกณฑ์ที่แหล่งเงินกู้ทั้งสามจะให้เงินกู้ได้แล้ว และการชำระคืนหนี้เงินกู้ก่อนครบกำหนดให้กับแหล่งเงินกู้ทั้งสามยังสามารถนำเงินที่ได้รับชำระคืนไปให้ประเทศที่กำลังพัฒนาประเทศอื่นกู้ เพื่อการพัฒนาประเทศนั้นๆ ต่อไป
สำหรับ ยอดหนี้คงค้าง  ณ วันที่ 28 พ.ย. 2553 ของแหล่งเงินกู้รัฐบาลสหรัฐอเมริกามี 28 สัญญา รวม 42 ล้านเหรียญสหรัฐ  , สมาคมพัฒนาการระหว่างประเทศ 6 สัญญา รวม 56 ล้านเหรียญสหรัฐ และรัฐบาลออสเตรีย 1 สัญญา จำนวน 6 ล้านยูโร ซึ่งเทียบเท่าบาททั้งสิ้น 3,172 ล้านบาท หาก สบน. สามารถดำเนินการชำระหนี้ก่อนครบกำหนดดังกล่าวได้ทั้งหมด จะทำให้ยอดหนี้คงค้างลดลงจาก 4.230 ล้านล้านบาท หรือคิดเป็น 42.30% ของอัตรการขยายตัวของเศรษฐกิจ หรือ จีดีพี (ณ วันที่ 30 ก.ย. 2553) เหลือ 4.227ล้านล้านบาท หรือคิดเป็น 42.28 % ของจีดีพี
นายจักรกฤศฎิ์ กล่าวว่า  สบน. จะดำเนินการเจราจาเพื่อชำระหนี้ก่อนครบกำหนดให้กับแหล่งเงินกู้รัฐบาลสหรัฐอเมริกา 7 สัญญา จำนวน 6 ล้านเหรียญสหรัฐ และรัฐบาลออสเตรีย 1 สัญญา จำนวน 6 ล้านยูโร หรือเทียบเท่าทั้งสิ้น 422 ล้านบาท ซึ่งบรรจุในแผนบริหารหนี้สาธารณะประจำปี 2554 แล้วเป็นลำดับแรกก่อน จากนั้นจึงดำเนินการเจรจาเพื่อชำระหนี้ก่อนครบกำหนดในส่วนที่เหลือกับรัฐบาลสหรัฐอเมริกา และสมาคมพัฒนาการระหว่างประเทศ โดย สบน. คาดว่าจะสามารถดำเนินการชำระหนี้ก่อนครบกำหนดให้แก่แหล่งเงินตามสัญญาดังกล่าวได้แล้วเสร็จ ภายในปีงบประมาณ พ.ศ. 2554